Lene Espersen (KF), 1999-10-13:
Jeg vil også indlede med at kvittere for det initiativ, som jeg forstår regeringen tager med hensyn til fremmedhad og fremmedfrygt, at man tager det op som et tema, som et debatpunkt.
Jeg synes, det er vigtigt og rigtigt at gøre det på nuværende tidspunkt.
Det er en god timing, og hvis ikke man skulle gøre det i EU-regi, ved jeg sådan set ikke, hvor man skulle gøre det.
EU-samarbejdet står jo for to væsentlige ting, nemlig tolerance og forståelse for andre kulturer.
Det er hele hjertet og kernen i EU-samarbejdet og det, man på en eller anden måde er fælles om, så jeg synes, det er rigtigt og godt set af statsministeren, og vi bifalder det initiativ.
På det kommende topmøde er der jo flere væsentlige dagsordenspunkter, og som debatten allerede har formet sig, er der ingen tvivl om, at rapporten fra arbejdsgruppen på højt niveau vedrørende asyl- og indvandring og de såkaldte handlingsplaner er noget af det, der har påkaldt sig megen opmærksomhed.
Vi er faktisk meget enige med statsministeren og andre her i salen, der var inde på, at det er et skridt i den rigtige retning.
Der er utrolig meget godt, der ligger til grund for de rapporter, ikke mindst det, at man vil forbedre livsbetingelserne i hjemlandet for de mennesker, der ellers ville emigrere eller flygte. Vi synes, det er vigtigt, og der er jo også tradition for, og det har altid været synspunktet i Danmark, at man skal sikre demokratiseringsprocessen og fremme den økonomiske stabilitet som den bedste måde, hvorpå man imødegår, at folk flygter som følge af nød og elendighed.
Vi synes selvfølgelig også, det er meget rigtigt, at EU i denne fase ikke kun fokuserer på symptomerne, men også fokuserer på årsagerne.
Vi synes, det er glædeligt, at EU-landene har kunnet nå til enighed om et fælles grundlag, og der er ingen tvivl om, at den debat, der bl.a. har været om byrdefordelingen under Kosovokonflikten, efter vores mening ikke altid foregik på et ligeværdigt grundlag.
Derfor synes vi også, det er positivt, at man nu er nået til enighed om at finde en fælles politik og som sagt en politik, der samtidig har flere forskellige ben at gå på.
For at disse handlingsplaner kan blive ført ud i livet, kræves det dog, at man bl.a. også skal have positiv medvirken fra tredjelande, og selv om jeg også er sikker på, at tredjelandene vil medvirke aktivt i denne forbindelse, tror jeg godt, vi kan se i øjnene, at det bliver en temmelig langsommelig proces.
Efter vores mening er det vigtigste dog, at man får startet processen, så vi ser bestemt frem til, at det her bliver ført ud i livet, og vi synes, der er en rigtig vægtning i forhold til de virkemidler, som man lægger vægt på.
På det ekstraordinære topmøde skal man også diskutere sammensætningen af et udvalg, der skal arbejde med et charter for grundlæggende rettigheder.
Vi synes, det er væsentligt allerede her og nu at få understreget, at udvalget skal være bredt sammensat, og vi støtter også ideen bag et charter, som inkluderer frihedsrettigheder såvel som økonomiske og sociale rettigheder.
Vi synes, det ville være smukt og godt, hvis et sådan dokument blev lavet på EU-plan.
Ligeledes vil man fokusere på den effektive bekæmpelse
af den organiserede kriminalitet, herunder hvidvaskning af penge og forebyggelse af kriminalitet i det hele taget
Jeg har også noteret mig det forslag, som Danmark har været med til at fremsætte om ungdomskriminalitet, og jeg synes, det er godt og rigtigt, at statsministeren her i dag lægger vægt på, at det er erfaringsudveksling.
Men erfaringsudveksling synes også vi er rigtigt og godt, og på samme måde kan vi også fuldt ud støtte det danske forslag, der handler om miljøkriminalitet.
Det er et område, der først og fremmest hører til i EU-regi, og det er her, vi kan få nogle løsninger, der virkelig batter noget.
Vi støtter altså varmt de tiltag, der skal diskuteres i Tampere.
Det giver i allerhøjeste grad mening at diskutere dem, og det eneste negative, man overhovedet kan sige, er altså, at vi ved, at i det øjeblik bl.a. handlingsplanerne skal føres ud i livet, vil det give problemer for Danmark på grund af vore forbehold.
Vi kan kun deltage mellemstatsligt, og der er ingen tvivl om - og det vil jeg gerne fremhæve her - at Det Konservative Folkeparti gerne havde set, at vi ikke skulle bruge kopimaskinen, men at vi havde været med inde og haft indflydelse, også når reglerne helt konkret skulle føres ud i livet. Som hr. Keld Albrechtsen og Enhedslisten nok kan regne ud, kan heller ikke vi på dette grundlag støtte det forslag
til vedtagelse, der foreligger.
Vi synes faktisk slet ikke, at der er nogen grund til at have den negative indfaldsvinkel til hele denne diskussion.
Vi synes, der er masser af positivt, og vi synes, det er et rigtigt område at bruge mange kræfter på i weekenden for EU's regeringschefer.